Familieskatte, kuns en kleur doen wondere vir 'n voorstedelike huis | Tuis
Oop balke gee 'n gevoel van lig en ruimte op die stoep. Cillié en Andries het die muurrakke gemaak van ou planke en pypdele. Heelparty bykomstighede kom van Cillié se vriendinne wat dit vir haar gemaak, gegee of geleen het.
Hul huis was eintlik 'n doodgewone, "kommin" dorp-huis, sê Cillié van Rooyen. Toe pak sy dit vol skatte uit die verlede, elkeen met sy eie storie van familie en geliefdes. Deesdae gloei die mure in juweelkleure; dis behang met kunswerke, en soeweniers word oral uitgestal. Só omskep sy dit in 'n heiligdom van alles wat kosbaar is. En skep sy 'n kuierplek vir inwaai, agteroorsit en strykdeur kuier.
"Dis vir my heerlik wanneer mense sê my huis voel gesellig en vriendelik," sê Cillié. "As jy hier instap moet jy welkom voel, jou skoene uitskop en begin lag en eet. Mense voel tuis hier, want my huis is kleurvol, eklekties en vol stories en herinneringe. Meeste van my goed kom saam met ons oor die jare en herinner my aan my lewensreis."